Hoe om jou kind te vertel jy gaan skei - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om jou kind te vertel jy gaan skei
Hoe om jou kind te vertel jy gaan skei
Egskeidings vra nie wie jy is, watter beroep jy beoefen, waar jy woon of hoe lank jy getroud is nie – dit gebeur net! Om aan 'n kind te vertel dat sy ouers gaan skei, is nie 'n maklike taak nie, selfs al is jy 'n sielkundige of berader van beroep. Soms is die kinders nog te klein om te verstaan, maar meestal is daar ook ouer kinders betrokke.
Ouers wat deur 'n egskeiding gaan, moet self deur verskeie emosies van woede, hartseer, teleurstelling en vrees vir 'n onseker toekoms werk. Die meeste ouers probeer om die onderwerp van egskeiding te vermy tot daar nie meer 'n ander uitweg is nie. Kinders begin ernstig vrae vra wanneer dinge begin verander en een ouer byvoorbeeld uittrek. Dan is die beste om eerlik met jou kind oor die situasie te praat.
Van jou kinders se vriende het heel moontlik reeds ouers wat geskei is en hoor by hulle stories oor die lewe van 'n geskeide familie. Die meeste ouers wil doen wat die beste vir hul kinders is, maar verskil soms oor hoe om dit aan die kinders oor te dra en dit bemoeilik net die situasie.
Wenke oor hoe om dit aan jou kinders oor te dra:
Beide ouers moet teenwoordig wees wanneer die nuus oorgedra word.
Moenie voor die kinders in 'n stryery betrokke raak nie.
Verduidelik op 'n ouderdomsgepaste wyse dat julle probeer het om julle verskille op te los, maar dat dit nie werk nie en daarom gaan skei.
Beklemtoon aan jou kind dat dit nie sy skuld is nie en dat niks wat hy doen, julle weer sal laat herenig nie.
Wees geduldig met jou kind en beantwoord vrae eerlik; dit gaan tyd neem om die werklikheid in te neem, te verwerk en te aanvaar.
Bevestig julle albei se liefde vir jou kind. Kinders het nodig om te weet dat al skei julle van mekaar, skei julle nie van julle kinders nie.
Wees beleef teenoor mekaar en respekteer mekaar.
Moet nooit sê: 'Mamma/Pappa gaan weg omdat hy/sy nie meer lief is vir ons nie'. Dit veroorsaak net hartseer en verwarring in jou kind se lewe en sal 'n baie negatiewe impak op sy lewe het.
Onthou altyd iemand kan 'n baie slegte huweliksmaat wees, maar 'n baie goeie ouer.
Om jul verhouding heeltemal te vernietig mag dalk vir jou na 'n manier lyk om jou op jou man/vrou te wreek, maar dit veroorsaak net hartseer in jou kind se lewe. Jou kind het albei sy ouers nodig.
Doen wat die beste is vir jou kind sonder om toe te laat dat die seer en bitterheid in jul gesprekke oorneem.
Kinders is bekommerd oor konkrete dinge, soos: Waar gaan ons bly, hoe gaan ek by die skool kom en wat van naskoolse aktiwiteite, waar gaan die hond of kat bly, hoe dikwels gaan ons vir Pappa/Mamma kuier, wat gaan met vakansies gebeur? Probeer hierdie vrae self beantwoord voordat julle met die kinders praat.
Praktiese reëlings om te tref
By watter ouer die kind gaan woon.
Wat word saamgeneem wanneer hulle die ander ouer besoek.
Reëlings vir skoolvakansies.
Verjaarsdae en ander spesiale dae.
Besoeke aan oumas, oupas en ander familie.
Hoe gemaak met aktiwiteite en sportbyeenkomste.
Handhaaf dissipline dieselfde by albei ouers.
'n Kind se reaksie op die nuus
Kinders reageer verskillend op die egskeiding. Die proses om deur die situasie te werk, kan veroorsaak dat hy verskillende emosies op verskillende tye ervaar:
Hartseer – Die teleurstelling en minder tyd saam met die een ouer en onsekerhede dra alles by tot hierdie emosie.
Woede – Hierdie woede kan gerig wees teen sy ouers, homself of die lewe in algemeen.
Depressie – Neerdrukkende emosies soos hartseer, moedeloosheid en magteloosheid kan aanleiding gee tot depressie.
Onsekerheid en angs – Jou kind gaan vrae hê oor die toekoms en weet moontlik ook nie hoe om die situasie te hanteer nie.
Verwerping – Sommige kinders voel verwerp, veral in gevalle waar die ouers nie tyd maak om met die kinders te kommunikeer nie en waar ouers oor die kinders baklei.
Skeidingsangs (veral by jonger kinders) – Skeidingsangs is 'n kind se vrees om van sy ouers geskei te word. Aangesien een ouer nie meer by die res van die gesin woon nie, ontwikkel jou kind 'n vrees dat die ander ouer hom ook gaan verlaat.
Rebelse en probleemgedrag – Vir jong kinders is hul gedrag die enigste wyse waarop hulle van hartseer, woede en frustrasie ontslae kan raak, byvoorbeeld deur afknouerig te raak of vloermoere te gooi.
Konsentrasieprobleme en akademiese agteruitgang – Aangesien daar tuis soveel veranderinge plaasvind en jou kind met sy eie gedagtes en emosies worstel, vind hy dit moeilik om op sy skoolwerk te konsentreer.
Aanvaarding – Wanneer jou kind op sy eie tyd deur die proses gewerk het en 'n nuwe roetine gevestig is, kan hy begin om die egskeiding te aanvaar.
Ander wenke vir ouers wat skei
Jou kind is nie jou boodskapper na die ander ouer nie.
Moenie voor jou kind verkleinerend of negatief wees ten opsigte van die ander ouer kind nie.
Maak kwaliteit-tyd vir jou kind.
Gee 'n mate van beheer en keuses aan jou kind. Dit was nie sy keuse dat jul skei nie. Al die veranderinge is buite jou kind se beheer.
Kry professionele hulp wanneer jou kind se gedrag en emosies kommerwekkend word.
Solidariteit verstaan dat enige beroep soms veeleisend kan wees en niemand van egskeidings gevrywaar is nie, daarom bied Solidariteit Beroepsgildes vir jou 'n netwerk. Besoek gerus die skakel https://gildes.solidariteit.co.za/ vir meer inligting.